
MESAJUL
Forumului Civic al Românilor din Covasna, Harghita şi Mureş

adresat Asociaţiei „Ţara Iancului  - Iubirea mea”, Comunei şi Consiliului Local Albac, Liceului Tehnologic „Ţara Moţilor” Albac, creştinilor şi bisericilor noastre străbune, tuturor organizaţiilor şi locuitorilor, tuturor celor de faţă la această comemorare.


Fraţi Români,

Oameni buni,
Astăzi şi aici, în Cetatea Veşniciei Româneşti;
Forumul Civic al Românilor din Covasna, Harghita şi Mureş, care îşi are sediul în municipiul Sfântu Gheorghe, judeţul Covasna, reprezintă populaţia românească din cele trei judeţe, al românilor care locuiesc sau au obârşii transilvane, organizaţiile cultural – patriotice care au aderat la nivelul de idei şi demersuri profund patriotice, pentru a ne exprima uniţi în gânduri şi îngrijorări ce le avem generate de presiuni tot mai sofisticate care ameninţă şi acum existenţa fiinţei naţionale şi destinul poporului român, vă mulţumeşte prin mine, preşedintele Forumului, pentru onoarea acordată invitându – ne la aceste manifestări. 
Noi venim dintr-o altă zonă transilvană frământată de dramele istorice pe care le-a trăit poporul român, dar facem parte din acelaşi creuzet al dăinuirii noastre păzit de mărturia tăcută şi însângerată a crestelor şi trecătorilor Carpaţilor. 
Tăria stâncilor care a stat în sângele strămoşilor noştri, cu statornicele şi jertfetnicelor  vetre cu o continuitate nestinsă a fost voinţa noastră de a rămâne de la începuturi aici în „Grădina maicii Domnului” chiar dacă şi bunul Dumnezeu uneori ne-a uitat, însă suferinţa pune la încercare adevărata credinţă. 
Ca senzor civic şi atent observator al evenimentelor care se petrec în lumea contemporană şi mai aproape în spaţiile din imediata vecinătate constatăm că reapar zorii răului se aprind, vremuri tulburi şi nesigure pentru poporul român, vifore întunecate bat cu duşmănie, iar noi trebuie să stăm precum stanele de piatră din aşezările dacice ale Sarmisegetusei în faţa nelegiuitorilor. 

Am venit aici cu gândul exprimat în mesaj că ştim de voi, că vă suntem alături dar totodată că nici noi nu suntem singuri, prilej cu care vă mulţumim că ne-aţi fost alături când parcă uitând de necazurile dvs. prin oameni de cultură, cercetători, preoţi, chiar oameni obişnuiţi, entităţi şi  în special asociaţii, cu ecouri cunoscute.

 „Asociaţia Ţara Iancului – Iubirea Mea”aţi manifestat cu civism public demn, privind discriminarea, oprimarea românilor din judeţele Harghita şi Covasna, care continuă şi în zilele noastre din partea unora cu trufie nemeşească aţi participat la acţiunile şi manifestările noastre ştiinţifice de al Sfântu Gheorghe, Miercurea Ciuc, Topliţa, Sita Buzăului, Araci sau Tîrgu Mureş.
Ne aplecăm cu veneraţie pilduitoarelor jertfe din Cetatea Apusenilor, partea cea mai veche de ţară una dintre cele mai bogate zone aurifere din Europa, dar care să nu uităm că a strălucit la casele altora, ale străinilor vrăşmaşi şi lacomi, iar pentru voi cei care populaţi munţii din vremuri imemoriale a fost mai degrabă un blestem care a prilejuit atât de multe suferinţe românilor. 
Îmi permit să reamintesc aici brutalităţile unui instinct atavic cu care au fost reprimate Revoluţia cu program modern pătruns de ideile iluminismului european pe care îl declara şi excentricul împărat, acesta l-a ademenit şi pe Horea după cum ştim poate din legendele construite în jurul semeţului conducător al moţilor în tradiţia orală a moţilor la a căror speranţe s-a pus în frunte.

Sacrificiul şi supliciul în chinuri groaznice a lui Cloşca şi Crişan pentru încumetare de a-i fi alături, a ţăranilor, ostaticilor vânaţi şi puşi în fiare, apoi suprimaţi în văzul sătenilor adunaţi cu forţa, fără însă să îi poată descuraja în dreapta lor îndârjire. Astfel s-a întrerupt vocaţia paşnică de ridicător de biserici ale credinţei străbune ale meşterului Horea, ca un arc peste timp şi legendă îl asemui cu Meşterul Manole în Ţara Românească a Argeşului, alt loc mirific, dar cu destinul fatalităţii mioritice ce înnobilează peren dăinuirea poporului român.
Prilejul de aducere aminte cu recunoştinţă mă obligă să amintesc pe Avram Iancu supranumit Craiul Munţilor, pentru că numai munţii îi pot încorona cu adevărat, pe tribunii săi, pe Pelaghia Roşu care s-a pus cu un curaj în fruntea femeilor prin tulnicele de chemare să îşi apere familiile cu copii frumoşi, demnă mai mult decât odiseea din poemele homerice şi Ioana D´Arc.
Ar fi nedrept dacă nu am avea gând de recunoştinţă şi rugăciune, pentru cetele de ţărani – oşteni ai celor doi, este pomelnicul nesfârşit chiar pentru cei de la care ne-au rămas numele şi faptele, dar sunt mult mai numeroşi acei care şi ale căror făpturi şi năzuinţe de libertate îşi duc somnul de veci în cimitire fără cruci, în locuri fără semne de mormânt, în spânzurătoarele opresorilor imperiali şi unguri, cei vrednici bărbaţi şi femei câţi cucuruzii brazilor care au oasele risipite în aceste locuri însângerate de bătaia vânturilor din vremi potrivnice, nu le ştim numele însă nu îi putem uita.
Avem de tras şi învăţămintele cuvenite din istoria mai veche şi mai recentă, că multe ni s-au întâmplat datorită trădărilor pentru mici favoruri făcute din rămăşiţele aruncate dispreţuitor de pe mesele îmbuibaţilor criminali. Aşa s-a întâmplat cu Horea trădat de ai săi, cu Avram Iancu lăsat să cutreiere munţii singur cu fluierul său, cu mulţii alţii până în zilele noastre. 
Din respect, din credinţă nestrămutată pentru rânduieli drepte din partea stăpânitorilor, s-au încrezut în amăgirile capetelor încoronate împărăteşti, timpurile au trecut, lumea s-a schimbat, însă marile cancelarii, cu strategii adoptate, croiesc adânc şi la fel ca atunci în destinele noastre.
Nu trebuie să ne încredem în sprijinul fără interes, în darurile sclipitoare dar fără preţ ale străinilor mari şi puternici. S-a încrezut şi Horea, s-a încrezut şi Avram Iancu.   În vremurile pe care le trăim şi acum trădarea care a devenit o tradiţie nefastă, este la ordinea zilei, o întâlnim la fiecare pas demnitarii şi toţi factorii de putere  pe care i-am investit cu încredere ca să ne reprezinte, ascultă de zornăitul arginţilor, pentru avantaje facile şi efemere fac tranzacţii politice şi economice peste interesele poporului român, joacă la rulete sofisticate şi ocultate de lobby-uri străine bruma de nădejde şi avuţia care ne-a mai rămas. În prezenţa publică mimează cu convingere, ne îmbrăţişează cu intenţii false şi fac ostentativ, chiar cu ipocrizie semnul crucii fără însă să creadă în nimic înălţător. Îi vedem făcând astfel de gesturi, unele din faptele lor ies la iveală din locul lor tenebros, dar ce folos când răul este deja făcut. 
Spun acest lucru, de aceea că în concernul unei Europe Unite, în faţa căreia aleşii  sau numiţii ce ne reprezintă efemer negociază în genunchi cu laşitate şi gândindu – se doar la ei, a sosit cu atâta întârziere şi momentul de a fi consideraţi parte a întregului european, unde venim ca factor constitutiv al civilizaţiei europene. Nu suntem o naţiune marginală, rostul nostru în istorie a avut privilegiul sacrificiului pentru liniştea apusului, dificultăţile istoriei noastre post – belice nu ni le-am dorit şi nu ni le-am adus noi. 

Prea mulţi dintre conducătorii noştri sunt slugile altora, caruselul în care s-au înregimentat trebuie oprit, astfel am putea sta cu fruntea sus spre lume şi spre cer!

Doamne ajută!
Albac
28.02.2015
Forumul Civic al Românilor din Covasna, Harghita şi Mureş
Preşedinte,
Prof, univ. Dr. Ioan SABĂU – POP 
-avocat-

Acest mesaj de unitate naţională a fost citit de dl. prof. univ. Dr. Ioan Sabău – Pop, la Adunarea tuturor locuitorilor, oficialităţilor, invitaţilor şi participanţilor, cu ocazia comemorării împlinirii a 230 de ani de la martiriul eroilor neamului românesc Horea, Cloşca şi Crişan.
[image: image1.png]



1
3

